b'\n_START_ARTICLE_\nKampo\n_START_PARAGRAPH_\nKampo je tradicionalna japonska medicina, ki holisti\xc4\x8dno pristopa k skrbi za zdravje. Po slovenski zakonodaji jo uvr\xc5\xa1\xc4\x8damo med zdravilstvo. Beseda kampo izhaja iz kitajske besede Kan (han), kar pomeni \xc2\xbbiz Kitajske\xc2\xab\xc2\xa0ter po (ho), kar pomeni \xc2\xbbpot\xc2\xab.\n_START_SECTION_\nBistvo\n_START_PARAGRAPH_\nKorenine kampa izhajajo iz tradicionalne kitajske medicine, samostojno pa se je razvil v 5. ali 6. stoletju na\xc5\xa1ega \xc5\xa1tetja. Od takrat so Japonci ustvarjali lasten svoj sistem zdravilnih rastlin in diagnoz. Kampo medicina je postala tradicionalna japonska medicina ter tudi del japonske kulture. Uporablja ve\xc4\x8dino kitajskih pristopov, kot je akupunktura, primarno pa se poslu\xc5\xbeuje zdravilnih rastlin. _NEWLINE_Izvajalci kampa so na Japonskem ustvarili sistemati\xc4\x8dno in znanstveno metodologijo za zdravljenje. Metodologija kampa se razlikuje od zahodne medicine po osnovnem pristopu k bolezni. Zahodna medicina te\xc5\xbei k preprostemu postavljanju diagnoze na podlagi patogenov in zdravljenju bolezni z izlo\xc4\x8devanjem patogenov. _NEWLINE_V kampu pa tradicionalni zdravniki menijo, da zdravstvene te\xc5\xbeave izhajajo iz odstopanj od naravnega telesnega ravnovesja. Terapija temelji na vzpostavljanju tega ravnovesja. Poudarek je na ponovnem pridobivanju stabilnosti in homeostaze. _NEWLINE_Kampo je temeljit pristop, ki sega preko fizi\xc4\x8dnih vzrokov v diagnosticiranju in zdravljenju zdravstvenih te\xc5\xbeav. Tradicionalni zdravniki te\xc5\xbeijo k bolj pozornemu pristopu do pacienta kot njihovi zahodni kolegi in posegajo po pacientovem lastnem zaznavanju simptomov bolezni. Izvajalci kampa smatrajo, da je dialog s pacientom pomembnej\xc5\xa1i kot rezultati testov z diagnosti\xc4\x8dnimi instrumenti in reagenti. _NEWLINE_Glede na pacientov na\xc4\x8din \xc5\xbeivljenja in individualno konstitucijo po tehtnem premisleku tradicionalni zdravnik predpi\xc5\xa1e najustreznej\xc5\xa1e kampo zdravilo.\n_START_SECTION_\nKampo danes\n_START_PARAGRAPH_\nDanes je na Japonskem kampo medicina pridru\xc5\xbeena v Nacionalni sistem skrbi za zdravje. Leta 1967 je Ministrstvo za zdravje, delo in blaginjo odobrilo 4 kampo zdravila, za katere so pacienti pod okriljem Nacionalnega zdravstveno-varstvenega programa dobili povrnjene stro\xc5\xa1ke. Leta 1976 je bilo takih pripravkov \xc5\xbee 82. Trenutno jih je 148. Kampo zdravila izdeluje ve\xc4\x8d podjetij. Vendar pa je vsako sestavljeno iz povsem enakih sestavin, pripravljenih s standardiziranimi metodami in nadzorovano s strani Ministrstva. Vodilni podjetji, ki izdelujeta ta zdravila, sta Tsumura in Kanebo. _NEWLINE_Veliko vlagajo tudi v raziskave u\xc4\x8dinkovitosti kampo zdravil. Oktobra 2000 je nacionalna \xc5\xa1tudija pokazala, da 72\xc2\xa0% alopatskih zdravnikov predpisuje kampo zdravila. _NEWLINE_Narejena je bila \xc5\xa1tudija, kjer so preverjali cenovno u\xc4\x8dinkovitost kampo zdravil pri zdravljenju razli\xc4\x8dnih simptomov prehlada. Pri zdravljenju z zahodno medicino so spremljali 597 pacientov, pri kampu pa 167. Povpre\xc4\x8dno \xc5\xa1tevilo zdravil na pacienta je 2,9 v zahodni medicini in 1,2 v kampu. V zahodni medicini se povpre\xc4\x8dno pacienti pri prehladu zdravijo 6,7 dni, pri zdravljenju s kampo zdravili pa simptomi izzvenijo v \xc5\xa1tirih dneh. Povpre\xc4\x8den stro\xc5\xa1ek zdravljenja je v zahodni medicini 1357,3 jene na osebo, v kampo medicini pa 484,5 jenov na osebo. _NEWLINE_Ugotovljeno je bilo, da pacienti, ki se zdravijo s kampo zdravili, ozdravijo prej, porabijo manj zdravil na osebo in so ta zdravila tudi manj\xc5\xa1i stro\xc5\xa1ek. Na podlagi te in drugih raziskav so ugotovili, da je kampo medicina ekonomsko ugodnej\xc5\xa1a kot zahodna medicina.\n_START_SECTION_\nKampo izven Japonske\n_START_PARAGRAPH_\nDrugod kampo prakticirajo predvsem akupunkturisti, izvajalci tradicionalne kitajske medicine, zdravniki naturopati in drugi profesionalci alternativne medicine.'